Σβετλάνα Χόρκινα

Η **Σβετλάνα Βασιλίεβνα Χόρκινα** (γεννήθηκε 19 Ιανουαρίου 1979) είναι αθλήτρια της ενόργανης γυμναστικής, που έχει αποσυρθεί από την αγωνιστική δράση. Αγωνίστηκε στους Ολυμπιακούς Αγώνες το 1996, το 2000 και το 2004. Κατά τη διάρκεια της καριέρας της, η Χόρκινα κέρδισε επτά Ολυμπιακά μετάλλια και 20 μετάλλια Παγκόσμιων Πρωταθλημάτων. Ήταν ανάμεσα στις τρεις κορυφαίες αθλήτριες σε όλα τα αγωνίσματα της ενόργανης γυμναστικής, ενώ ήταν η πρώτη γυμνάστρια που κέρδισε τρις σε όλα τα αγωνίσματα σε διοργάνωση Παγκόσμιου Πρωταθλήματος. Η Σβετλάνα Χόρκινα παραμένει μια από τις πιο επιτυχημένες αθλήτριες όλων των εποχών. Στην εναρκτήρια τελετή της Χειμερινής Πανεπιστημιάδας του 2019, άναψε τη φλόγα των αγώνων, μαζί με τον παίκτη του μπάντυ Σεργκέι Λομάνοφ.

## Καριέρα

### 1994 - 1996
Η Χόρκινα διαγωνίστηκε τον Απρίλιο του 1994 στο Παγκόσμιο Πρωτάθλημα στο Μπρίσμπεϊν της Αυστραλίας. Έλαβε την ένατη θέση με βαθμολογία 38.805. Στα τελικά του αγωνίσματος, έλαβε τη δεύτερη θέση στον ίππο (εφαλτήριο) με βαθμολογία 9.800, τη δεύτερη θέση στους ασύμμετρους ζυγούς με βαθμολογία 9.875 και την όγδοη θέση στις ασκήσεις εδάφους με βαθμολογία 8.487. Τον Νοέμβριο του 1994, η Χόρκινα, συμμετείχε στα ομαδικό πρόγραμμα του Παγκοσμίου Πρωταθλήματος στο Ντόρτμουντ της Γερμανίας. Συγκέντρωσε συνολική βαθμολογία 39.450, ανεβάζοντας τη Ρωσική ομάδα στην τρίτη θέση.

Τον Οκτώβριο του 1995, η Χόρκινα διαγωνίστηκε στο Παγκόσμιο Πρωτάθλημα του Σάμπαε στην Ιαπωνία. Στα τελικά έλαβε τη δεύτερη θέση με συνολική βαθμολογία 39.130, όντας πέμπτη στον ίππο (9.618 βαθμούς) και πρώτη στους ασύμμετρους ζυγούς (9.900 βαθμούς). Τον Απρίλιο του 1996, η Χόρκινα διαγωνίστηκε στο Παγκόσμιο Πρωτάθλημα του Σαν Χουάν, στο Πουέρτο Ρίκο. Κατετάγη πέμπτη στον ίππο (9.637 βαθμοί) και πρώτη στους ασύμμετρους ζυγούς (9.900 βαθμούς). To Μάιο του 1996 η Χόρκινα συμμετείχε στο Ευρωπαϊκό Πρωτάθλημα, στο Μπέρμιγχαμ, στο Ηνωμένο Βασίλειο. Στα τελικά ομαδικών αγωνισμάτων έλαβε τη δεύτερη θέση με τη Ρωσική ομάδα, ενώ στο ατομικό πρόγραμμα κατετάγη έκτη με συνολική βαθμολογία 38.549, όντας τέταρτη στον ίππο (9.725 βαθμοί) και πρώτη στους ασύμμετρους ζυγούς (9.825 βαθμοί).

#### Ολυμπιακοί Αγώνες της Ατλάντα (1996)
Τον Ιούλιο του 1996, η Χόρκινα διαγωνίστηκε στους Ολυμπιακούς Αγώνες της Ατλάντα στις ΗΠΑ. Στα ομαδικά τελικά συνεισέφερε στη Ρωσική ομάδα που έλαβε τελική βαθμολογία 77.648 βαθμούς και τη δεύτερη θέση. Στα τελικά του συνόλου της ενόργανης, είχε πτώση κατά την τελευταία περιστροφή στους ασύμμετρους ζυγούς και κατετάγη δέκατη πέμπτη με 38.455 βαθμούς. Τρεις μέρες αργότερα, η Χόρκινα εξιλεώθηκε λαμβάνοντας στο ατομικό αγώνισμα των ασύμμετρων ζυγών το χρυσό μετάλλιο με 9.850 βαθμούς.

### 1997-2000
Τον Σεπτέμβριο του 1997, η Χόρκινα αγωνίστηκε στο Παγκόσμιο Πρωτάθλημα στη Λοζάννη στην Ελβετία. Βοήθησε τη Ρωσία να πάρει τη δεύτερη θέση στα τελικά του ομαδικού και σε ατομικό επίπεδο κέρδισε τον τελικό του συνόλου των αθλημάτων της ενόργανης με βαθμολογία 38.636 βαθμούς. Στον τελικό της διοργάνωσης, πήρε την όγδοη θέση στον ίππο (4.537 βαθμοί), την πρώτη στους ασύμμετρους ζυγούς (9.875 βαθμοί), τη δεύτερη  τη δοκό ισορροπίας (9.787 βαθμοί) και δεύτερη στις ασκήσεις εδάφους (9.800 βαθμοί).

Τον Νοέμβριο του 1997, η Χόρκινα προκάλεσε σκάνδαλο, ποζάροντας για τη ρωσική έκδοση του περιοδικού Playboy. Είπε, «άλλαξα τη στάση των ανθρώπων. Είναι πολύ καλό να είσαι σέξι. Η καριέρα μου κατέστησε σαφές ότι τα ψηλά κορίτσια μπορούν να κάνουν απίστευτα πράγματα. Άνοιξα τον δρόμο. Τώρα είμαι διάσημη σε όλο τον κόσμο.» Τον Μάιο του 1998, η Χόρκινα αγωνίστηκε στο ευρωπαϊκό πρωτάθλημα της Αγίας Πετρούπολης στης Ρωσία. Βοήθησε τη ρωσική ομάδα να τερματίσει δεύτερη και σε ατομικό επίπεδο κέρδισε τον τελικό με βαθμολογία 38.624. Ειδικότερα, κατά άθλημα ξεχώρισε με τις πρωτιές στους ασύμμετρους ζυγούς (9.900 βαθμοί) και τις ασκήσεις εδάφους (9.787 βαθμοί).

Τον Οκτώβριο του 1999, Χόρκινα αγωνίστηκε στο Παγκόσμιο Πρωτάθλημα στο Τιαντζίν στην Κίνα. Βοήθησε τη Ρωσία να τερματίσει δεύτερη στο τελικό του ομαδικού και σε ατομικό επίπεδο κατετάγη δωδέκατη στον τελικό με βαθμολογία 37.611. Ειδικότερα στα αγωνίσματα, έλαβε την πρώτη στους ασύμμετρους ζυγούς (9.837 βαθμοί) και την τρίτη στις ασκήσεις εδάφους (9.787 βαθμοί). Τον Μάιο του 2000, η Χόρκινα αγωνίστηκε στο Ευρωπαϊκό Πρωτάθλημα στο Παρίσι στη Γαλλία. Βοηθούσε τη Ρωσική ομάδα να κερδίσει το χρυσό μετάλλιο και ατομικό επίπεδο κατετάγη κέρδισε τον τελικό με βαθμολογία 38.749. Στον τελικό του αγώνα, πήρε την πρώτη στους ασύμμετρους ζυγούς (9.837 βαθμοί) και την πρώτη στη δοκό ισορροπίας (9.837 βαθμοί).

#### Ολυμπιακοί Αγώνες του Σίδνεϊ (2000)
Το Σεπτέμβριο, η Χόρκινα αγωνίστηκε στους Ολυμπιακούς Αγώνες του 2000 στο Σίδνεϊ της Αυστραλίας. Στα προκριματικά, η Ρωσική ομάδα πήρε την πρώτη θέση και σε ατομικό επίπεδο η Χόρκινα πήρε την πρώτη θέση στο σύνολο με βαθμολογία 39.005 βαθμούς. Επίσης προκρίθηκε στα τελικά του ίππου, των ασύμμετρων ζυγών και των ασκήσεων εδάφους. Στον τελικό του ομαδικού, η Χόρκινα συνέβαλε με 38.261 βαθμούς στην κατάκτηση της δεύτερης θέσης της Ρωσικής ομάδας.

Στον τελικό, η Χόρκινα έλαβε τη δέκατη θέση συνολικά με βαθμολογία 37.929. Κατά τη διάρκεια του τελικού, ο ίππος είχε τοποθετηθεί πέντε εκατοστά χαμηλότερα από ότι έπρεπε, προκαλώντας πτώση σε πολλές αθλήτριες, όπως και στη Χόρκινα. Στη συνέχεια, έπεσε στους ασύμμετρους ζυγούς για άλλο λόγο. Στο τρίτο άλμα το ύψος του ίππου διορθώθηκε. Οι αθλητές που είχαν ήδη εκτελέσει άλματα, κλήθηκαν να αγωνιστούν και πάλι αλλά η Χόρκινα αρνήθηκε, γνωρίζοντας ότι βρισκόταν ήδη εκτός διεκδίκησης μεταλλίων.

Στον τελικό της διοργάνωσης, η Χόρκινα παραχώρησε τη θέση της στον ίππο στη συναθλήτρια της στη Ρωσική ομάδα Έλενα Ζαμολοντσίκοβα, η οποία κέρδισε το χρυσό μετάλλιο. Η Χόρκινα είπε: «Νόμιζα ότι θα μπορούσε να κερδίσει το χρυσό. Είμαι χαρούμενη που μπόρεσα να της δώσω αυτή την ευκαιρία». Έπειτα κέρδισε στον τελικό των ασύμμετρων ζυγών (9.862 βαθμοί). Σχολιάζοντας τον τελικό, η Χόρκινα είπε: «Αν δεν ξεπερνούσα την απογοήτευση, δεν θα ήμουν η η Χόρκινα, δε θα παρέμενα εδώ με το χρυσό μετάλλιο. Ακόμη με πονάει πολύ. Ο ίππος σε εσφαλμένο ύψος είναι σκληρό για όλους τους συμμετέχοντες. Είναι πολύ πιθανό να σκοτωθεί κανείς. Τα πέντε εκατοστά μπορούν να καθορίσουν το μέλλον ενός γυμναστή. Αλλά ήμουν τυχερή που έχω πολλούς ανθρώπους να με βοηθήσουν να το ξεπεράσω. Αύριο θα χορέψω για τη Ρωσία. Θα αφήσω ό,τι συνέβη στον ίππο πίσω μου». Στη συνέχεια κέρδισε το αργυρό μετάλλιο στον τελικό των ασκήσεων εδάφους με 9.812 βαθμούς.

### 2001-2004
Τον Οκτώβριο του 2001, η Χόρκινα αγωνίστηκε στο Παγκόσμιο Πρωτάθλημα στη Γάνδη του Βελγίου. Βοήθησε τη Ρωσική ομάδα να κερδίσει το ασημένιο μετάλλιο και κατ’ ιδίαν κέρδισε τον τελικό στο σύνολο των αγωνισμάτων με βαθμολογία 37.617 βαθμούς. Στα τελικά των ατομικών αγωνισμάτων,  πήρε την πρώτη θέση στον ίππο (9.412 βαθμοί), την πρώτη στους ασύμμετρους ζυγούς (9.437 βαθμοί) και την τρίτη θέση στις ασκήσεις εδάφους (9.375 βαθμοί). Τον Απρίλιο του 2002, η Χόρκινα συμμετείχε στο Ευρωπαϊκό Πρωτάθλημα της Πάτρας. Βοήθησε τη Ρωσία να κερδίσει την πρώτη θέση στο ομαδικό αγώνισμα και ξεχωριστά κέρδισε στο σύνολο με βαθμολογία 37.592 βαθμούς. Στα ατομικά αγωνίσματα πήρε την πρώτη θέση στους ασύμμετρους ζυγούς (9.550 βαθμοί), τη δεύτερη στη δοκό ισορροπίας (9.262 βαθμοί) και την πέμπτη θέση στις ασκήσεις εδάφους (9.075 βαθμοί). Τον Νοέμβριο του 2002, η Χόρκινα αγωνίστηκε στο Παγκόσμιο Πρωτάθλημα στο Ντέμπρετσεν της Ουγγαρίας. Έλαβε την έβδομη θέση στους ασύμμετρους ζυγούς με 7.387 βαθμούς και τέταρτη στη δοκό ισορροπίας με 9.462 βαθμούς.

Τον Μάρτιο του 2003, η Χόρκινα συμμετείχε σε εκδήλωση του Παγκοσμίου Κυπέλλου στη Θεσσαλονίκη. Έλαβε την πρώτη θέση στους ασύμμετρους ζυγούς με 9.425 βαθμούς. Τον Αύγουστο του 2003, η Χόρκινα συμμετείχε στο Παγκόσμιο Πρωτάθλημα στο Άναχαϊμ, στις Ηνωμένες Πολιτείες. Κέρδισε στο σύνολο του αγωνίσματος στον τελικό με βαθμολογία 38.124. Αυτή ήταν η πρώτη φορά που μια γυμνάστρια είχε κερδίσει τρις στο σύνολο των αγωνισμάτων σε τελικούς παγκόσμιων πρωταθλημάτων. Τον Νοέμβριο του 2003, η Χόρκινα αγωνίστηκε στην εκδήλωση του Παγκοσμίου Κυπέλλου στη Στουτγάρδη. Κατετάγη τρίτη στον ίππο (9.268 βαθμοί), τρίτη στους ασύμμετρους ζυγούς (9.425 βαθμοί), τρίτη στη δοκό ισορροπίας (9.225 βαθμοί) και δεύτερη στο σύνολο (9.187 βαθμοί). Στα τέλη Απριλίου του 2004,η Χόρκινα αγωνίστηκε στο Ευρωπαϊκό Πρωτάθλημα στο Άμστερνταμ, στην Ολλανδία. Βοήθησε τη ρωσική ομάδα να τερματίσει τρίτη και κατ' ιδίαν κατέλαβε την τέταρτη θέση στο σύνολο των αγωνισμάτων με βαθμολογία 36.848 βαθμούς. Στους τελικούς, πήρε την πρώτη θέση στους ασύμμετρους ζυγούς (9.662 βαθμοί), τρίτη στον ίππο (9.325 βαθμοί) και έβδομη στις ασκήσεις εδάφους (9.112 βαθμοί).

#### Ολυμπιακοί Αγώνες της Αθήνας (2004)
Τον Αύγουστο, η Χόρκινα αγωνίστηκε στους Ολυμπιακούς Αγώνες του 2004 στην Αθήνα. Στον τελικό της ομαδικής κατηγορίας, συνέβαλε με 38.062 βαθμούς στην τρίτη θέση της ρωσικής ομάδας. Στον τελικό του συνόλου των αγωνισμάτων, κέρδισε το ασημένιο μετάλλιο με βαθμολογία 38.211 βαθμούς. Η Χόρκινα προκρίθηκε ως πρώτη στον τελικό του αγωνίσματος των ασύμμετρων ζυγών με 9.750 βαθμούς. Εντούτοις, στον τελικό κατετάγη μόλις όγδοη στους ασύμμετρους ζυγούς (8.925 βαθμοί), αφού περιστράφηκε αργά σε μια πιρουέτα και διέκοψε τη ρουτίνα της στο όργανο. Έτσι, δεν κατόρθωσε να υπερασπιστεί τους δύο συνεχόμενους τίτλους Ολυμπιακών Αγώνων (Ατλάντα, 1996 και Σίδνεϊ, 2000).

## Επώνυμες ασκήσεις
Εννέα ασκήσεις γυμναστικής φέρουν το όνομα της Χόρκινα.

## Παραπομπές


## Εξωτερικοί σύνδεσμοι
* 

Κατηγορία:Ρώσοι αθλητές της γυμναστικής
Κατηγορία:Ρώσοι Ολυμπιονίκες
Κατηγορία:Ρωσίδες πολιτικοί